google/wiki40b huggingface dataset:
Τετράλοφο Κοζάνης

Γεωγραφία - Ιστορία

Το Τετράλοφο βρίσκεται στο οροπέδιο της Κοζάνης - Πτολεμαΐδας, σε απόσταση 23 χλμ ΒΑ. από την Κοζάνη και δίπλα στον ΑΗΣ Αγίου Δημητρίου. Το χωριό είναι κτισμένο ανάμεσα σε τέσσερις λόφους και εκεί οφείλει την ονομασία του. Στα νότια του περνάει η Εγνατία Οδός και η ΕΟ Αλεξάνδρειας - Κοζάνης. Στην περιοχή Σαρηγκιόλ (Κίτρινη Λίμνη) έχει εντοπισθεί η "Τούμπα Τετραλόφου" που από το 1984 έχει κηρυχθεί αρχαιολογικός χώρος. Τα παλιότερα χρόνια, μετά την απελευθέρωση και την εγκατάσταση των προσφύγων από τον Πόντο και την Ανατολική Θράκη, οι κάτοικοι του χωριού ανέβαιναν στα παρχάρια, μέσα στα πλούσια δάση του Βερμίου. Οι γυναίκες του Τετραλόφου φημίζονταν για την κοπτική-ραπτική που ασκούσαν, ενώ οι περισσότερες ήταν και άριστες υφάντρες. Από εδώ καταγόταν ο ευεργέτης, καθηγητής πανεπιστημίου και ιατρός Αναστάσιος Γεωργιάδης Λευκίας που διατέλεσε κοσμήτορας της Ιατρικής Σχολής του Οθωνείου Πανεπιστημίου. Από το 1983 δραστηριοποιείται ο Μορφωτικός Λαογραφικός Σύλλογος Τετραλόφου με σκοπό τη διατήρηση των ηθών και εθίμων των κατοίκων της περιοχής και ο οποίος κάθε χρόνο αναβιώνει το έθιμο "Κοτσαμανια" που είναι ενταγμένο στον κατάλογο της Unesco για την άυλη πολιτιστική κληρονομιά.

Ονομασία - Διοικητικά

Την περίοδο της τουρκοκρατίας αναφέρεται με την ονομασία Ντορταλή και με το ίδιο όνομα αναφέρεται μετά την απελευθέρωση το 1918 στο ΦΕΚ 260Α-31/12/1918 να ορίζεται έδρα της ομώνυμης κοινότητας. Το 1928 με το ΦΕΚ 156Α - 08/08/1928 μετονομάστηκε σε Τετράλοφον. Σύμφωνα με το σχέδιο Καλλικράτης, μαζί με το Κηπάριο αποτελούν την τοπική κοινότητα Ανθοτόπου που υπάγεται στη δημοτική ενότητα Κοζάνης του δήμου Κοζάνης και σύμφωνα με την απογραφή 2011 ως κοινότητα έχει πληθυσμό 153 κατοίκους ενώ ως οικισμός 114.
Βάσω Καραντάσιου

Βιογραφικό

Η Βάσω Καραντάσιου γεννήθηκε στις 6 Ιανουαρίου 1973 στην Αθήνα και συγκεκριμένα στην Ηλιούπολη, όπου κι έμεινε μέχρι τα 8 της χρόνια. Κατάγεται όμως από το χωριό Ρόσκα της Ευρυτανίας. Το 1996 αποφοίτησε από την Φιλοσοφική Σχολή Αθηνών στο τμήμα Παιδαγωγικής και Ψυχολογίας με ειδικότητα την παιδαγωγική. Από το 2001 υπηρετεί στο Λιμενικό ενώ από τα μόρια που πήρε από τον αθλητισμό σπούδασε και στη Σχολή Δημοσιογραφίας. Το 2010 η Καραντάσιου και η εργασιακή ψυχολόγος Χριστίνα Νικολοπούλου δημιούργησαν τον πρώτο κλειστό χώρο μπιτς βόλεϊ στην Ελλάδα.

Βόλεϊ

Σε ηλικία 13 ετών ασχολήθηκε με το άθλημα του βόλεϊ και πρωτόπαιξε στην ομάδα του ΑΓΣ Βύρωνος, που μόλις άρχισε να παίζει στα τοπικά πρωταθλήματα της Αθήνας, ενώ στην ηλικία των 18 ετών κλήθηκε και στην Εθνική ομάδα Νεανίδων. Μετά από μια αξιόλογη και πετυχημένη πορεία με διακρίσεις, κλήθηκε και στην Εθνική Γυναικών έχοντας λάβει μέρος σε διεθνείς διοργανώσεις, και οδήγησε τον ΑΓΣ Βύρωνος στην Α2. Το 1995 παίρνει μεταγραφή στην ομάδα των Βριλησσίων κατακτώντας τίτλους το 1996 και 1997.

Μπιτς Βόλεϊ

Το καλοκαίρι του 1994 το μπιτς βόλεϊ μπήκε στη ζωή της Βάσως Καραντάσιου, περισσότερο για να βγάλει το χαρτζιλίκι της. Με συμπαίκτρια τη Ιουλία Σαλτσεβιτς  πήραν μέρος στο Πανελλήνιο Πρωτάθλημα όπου κέρδισαν μεταξύ αυτών και τη Λία Μήτση, ίνδαλμα της. Στη μέση της χρονιάς και ενώ η Ιουλία Σαλτσεβιτς  αναγκάζεται να αποχωρήσει λόγω τραυματισμού, η Βάσω αποφασίζει να τα παρατήσει. Ευτυχώς η Έφη Σφυρή της κάνει πρόταση-συνεργασίας και εκείνη δέχεται. Το δίδυμο αυτό γνώρισε μεγάλη επιτυχία, μιας που έφερε τις πρώτες μεγάλες διακρίσεις όχι μόνο εντός αλλά και εκτός συνόρων. Χωρίς καμιά βοήθεια από την Ομοσπονδία Πετοσφαίρισης και των σωματείων τους στο βόλεϊ, αρνιούνται κάλεσμα από την Εθνική Γυναικών και παίζουν στα προκριματικά με φόντο τους Ολυμπιακούς Αγώνες του Σίδνεϊ. Για έναν πόντο μένουν εκτός 16αδας. Η ομάδα πετυχαίνει τις πιο σημαντικές επιτυχίες του αθλήματος με αποκορύφωμα κατάληψη της 3ης θέσης του Τουρνουά του Παγκοσμίου Πρωταθλήματος Γυναικών που διεξήχθη στη Ρόδο.  Βάσω και Έφη ολοκληρώνουν τη συνεργασία τους με τον καλύτερο τρόπο στους Ολυμπιακούς Αγώνες της Αθήνας το 2004 παίζοντας μπροστά στο ελληνικό κοινό κατακτώντας τη 9η θέση. Με το τέλος της Ολυμπιάδας η Βάσω αλλάζει παρτενέρ, λόγω τραυματισμού της Έφης, επιλέγοντας τη Βίκυ Αρβανίτη. Η χημεία μεταξύ τους φέρνει ανέλπιστες διακρίσεις. Πρωταθλήτριες Ευρώπης, φιναλιστ σε παγκόσμια σιρκουί και πλασάρισμα στο Νο4 της παγκόσμιας κατάταξης. Ατομικές και ομαδικές διακρίσεις και τρίτη Ολυμπιάδα για Βάσω Καραντάσιου, στο Πεκίνο το 2008. Το τέλος της χρονιάς σηματοδοτεί και το «αντίο» της Βάσως Καραντάσιου.

Προσωπική ζωή

Η Βάσω Καραντάσιου είναι παντρεμένη με τον επίσης διεθνή αθλητή της πετοσφαίρισης  Νίκο Ρουμελιώτη και έχουν ένα γιο τον Κωνσταντίνο.

Αθλητική Δραστηριότητα

Η Βάσω Καραντάσιου έχει κατακτήσει 7 συνολικά Πανελλήνια Πρωταθλήματα με Έφη Σφυρή και Βίκυ Αρβανίτη. Ευρωπαικούς και παγκόσμιους τίτλους.
1251 Έδερα

Φυσικά χαρακτηριστικά

Η μέση διάμετρος της Έδερας εκτιμάται σε 26 χιλιόμετρα. O φασματικός τύπος της είναι X (κατά SMASSII) ή E (κατά Tholen), ενώ το γεωμετρικό άλβεδό της δεν είναι γνωστό με κάποια ακρίβεια. Η Έδερα περιστρέφεται γύρω από τον εαυτό της μία φορά κάθε 19 ώρες και 54 λεπτά, μια κάπως αργή περιστροφή για αστεροειδή.
Βάνα Παρθενιάδου

Βιογραφία

Η καριέρα της άρχισε τη δεκαετία του 70'. Έχει παίξει σε πετυχημένες τηλεοπτικές σειρές όπως: Εμείς κι Εμείς, Οι Απαράδεκτοι, Οι Αυθαίρετοι.
Ροδόπολη Σερρών

Ιστορική αναδρομή

Η Ροδόπολη αναγνωρίσθηκε ως Κοινότητα στις 2 Αυγούστου 1926, με σχετικό Διάταγμα που δημοσιεύθηκε στην Εφημερίδα της Κυβερνήσεως, το οποίο αποσπούσε τον οικισμό από τον τότε υπάρχοντα συνοικισμό του Σιδηροδρομικού Σταθμού Πορροΐων.
Πρώτοι κάτοικοι του χωριού ήταν Πόντιοι πρόσφυγες, καταγόμενοι από τα Σούρμενα και ειδικότερα από το χωριό Κελόνσα (ή Κοινώνησα). Στην περιοχή του Σιδηροδρομικού Σταθμού Πορροΐων δεν υπήρχαν σπίτια, παρά μόνο ελάχιστα καταστήματα ντόπιων, τα οποία εξυπηρετούσαν τους επιβάτες του τρένου. Ωστόσο, μετά τη μόνιμη εγκατάσταση των προσφύγων και την επίσημη ίδρυση της Κοινότητας Ροδόπολης, παρουσιάστηκε κατακόρυφη αύξηση του αριθμού των καταστημάτων, με ταυτόχρονη επέκταση του είδους (παροχή υπηρεσιών, εμπόριο, κατασκευές).
Ευρωπαϊκό Πρωτάθλημα Κλειστού Στίβου

Το Πανευρωπαϊκό Πρωτάθλημα Κλειστού Στίβου είναι διοργάνωση αγώνων κλειστού στίβου που γίνεται κάθε δύο χρόνια με συμμετοχή αθλητών από χώρες της Ευρώπης. Τα αγωνίσματα είναι ίδια με αυτά που γίνονται στα Παγκόσμια Πρωταθλήματα Κλειστού Στίβου, είναι λιγότερα από αυτά του Ανοιχτού Στίβου και σε μερικές περιπτώσεις λίγο διαφορετικά (π.χ δεν υπάρχει Έπταθλο στις γυναίκες αλλά Πένταθλο και στους άντρες δεν υπάρχει Δέκαθλο αλλά Έπταθλο.)
Σε αγωνίσματα ρίψεων υπάρχει μόνο η σφαίρα στις μεγάλες διοργανώσεις ενώ σε μικρά μίτινγκς υπάρχει πλέον και το αγώνισμα της σφύρας με ειδική σφύρα, πιο βαριά από την κανονική του ανοιχτού στίβου.
Δημήτρης Μισιακός

Καριέρα

Ο Δημήτρης Μισιακός ξεκίνησε την μπασκετική του καριέρα το 1995 στις ακαδημίες του Άρη Πετρούπολης, ομάδα με την οποία υπέγραψε το πρώτο του επαγγελματικό συμβόλαιο το 1998, σε ηλικία μόλις 16 ετών. Στην ομάδα της Πετρούπολης παρέμεινε για ένα μόλις χρόνο χωρίς να καταφέρει να κατακτήσει κάποιο τίτλο.
Το καλοκαίρι του 1999, ο Μισιακός αποχώρησε από τον Άρη Πετρούπολης και έκανε το μεγάλο βήμα στην καριέρα του παίρνοντας μεταγραφή στην ΑΕΚ. Στην ομάδα των Αθηνών, ο Μισιακός παρέμεινε για δύο χρόνια έχοντας καταφέρει να κερδίσει ένα Κύπελλο Σαπόρτα (2000) και δύο Κύπελλα Ελλάδας (2000, 2001).
Το 2001, ο Μισιακός αποφάσισε να αφήσει την ΑΕΚ και να μεταγραφεί στην τοπική ομάδα του Αλίμου, στον οποίο παρέμεινε για μόλις ένα χρόνο καθώς το 2002 μετεγγράφη στον Απόλλωνα Πατρών, στον οποίο παρέμεινε επίσης για ένα έτος.
Την περίοδο 2004-2005 αγωνίστηκε με τον Ολυμπιακό Πειραιώς, με τον οποίο ωστόσο δεν κατάφερε να κατακτήσει κάποιο τίτλο. Στην ομάδα του Πειραιά, ο Μισιακός είχε την ευκαιρία να αγωνιστεί με σπουδαίους παίκτες όπως οι ΝΒΑερ Ρότζερ Μέισον και Λαβόρ Ποστέλ αλλά και με σημαντικούς Έλληνες καλαθοσφαιριστές όπως οι: Νίκος Παπανικολόπουλος, Άγγελος Κορωνιός και Γιώργος Πρίντεζης.
Το 2005 ο Μισιακός αποφάσισε να αφήσει για πρώτη φορά στην καριέρα του την Ελλάδα και να ταξιδέψει στην Ουγγαρία για λογαριασμό της MAFC Ουτζμπούντα, στην οποία παρέμεινε για μόλις ένα χρόνο. Το 2006 αποφάσισε να αποσυρθεί από την ενεργό δράση σε ηλικία μόλις 24 ετών και να συνεχίσει την ενασχόλησή του με το μπάσκετ από το πόστο του προπονητή.

Διεθνείς συμμετοχές

Ο Δημήτρης Μισιακός υπήρξε μέλος της ελληνικής Εθνικής ομάδας μπάσκετ όλων των επιπέδων (Νέων, Εφήβων, Ανδρών). Έχει συμμετάσχει μεταξύ άλλων στο Πανευρωπαϊκό Πρωτάθλημα Καλαθοσφαίρισης Νέων του 2002 ενώ έχει ένα αργυρό μετάλλιο σε Μεσογειακούς Αγώνες (2001) καθώς επίσης και ένα χάλκινο μετάλλιο σε Πανευρωπαϊκό Εφήβων (2000).
Σλόβαν Λίμπερετς

Τα πρώτα χρόνια

Το 1919 η πόλη της Λίμπερετς ήταν υπό κατοχή των Γερμανών Ναζί. Οι ιδρυτές της ομάδας ήταν Γερμανοί ενώ συμμετείχαν στο Τσέχικο Πρωτάθλημα με το όνομα ΣΚ Λίμπερετς και έκαναν την πρώτη της εμφάνιση, τον Μάιο του 1919. Το 1934 μετονομάστηκε σε Σλάβια Λίμπερετς όπου στο ρόστερ υπήρχαν μόνο Τσέχοι ποδοσφαιριστές.
Η αντιπαλότητα με τη Ραπίντ Λίμπερετς και τη Σλάβια Λίμπερετς ήταν μια μικρή περίπτωση, της μεγάλης αντιπαλότητας των δύο ομάδων της Πράγας. Το 1938 η ομάδα σταμάτησε να αγωνίζεται για εφτά συνεχόμενα χρόνια.

Μετά τον Παγκόσμιο Πόλεμο

Το 1945 η Λίμπερετς κατοικήθηκε από Τσέχους και έγινε επίσημα τσέχικη πόλη. Τον Ιούνιο η Σλάβια επέστρεψε στην δράση, κάνοντας ένα ματς με την ομάδα της Τούρνοφ. Μετά από εφτά ακόμα χρόνια, η Σλάβια ανέβηκε στην πρώτη κατηγορία, που τότε ονομαζόταν Class A και η αντιπαλότητα με την Ραπίντ έπαιρνε διαφορετικό δρόμο, επειδή η Ραπίντ παρέμεινε στην Class B δηλαδή στην Δεύτερη Κατηγορία. Το 1948 οι Κομμουνιστές αποτελούσαν η δύναμη της χώρας που τότε ήταν ενωμένη με την Σλοβακία. Τελικά, και η Ραπίντ κατάφερε να ανέβει στην κορυφαία κατηγορία και έτσι η αντιπαλότητα συνεχίστηκε. Αργότερα, η Σλάβια πήρε το όνομα Σλάβατζ Λίμπερετς και μετά από έναν χρόνο υποβιβάστηκε στην Β' Κατηγορία.

Η Σλόβαν Λίμπερετς

Τον Ιούλιο του 1958, άρχισε να σχηματίζεται η Σλάβια Λίμπερετς μετά την ένωση της Τζίσκρα και της Σλάβια. Πρώτο της ματς ήταν με την Σπάρτα Πράγας όπου και έχασε με 3-0 εντός έδρας. Μάλιστα κάποια στιγμή, έφτασε μέχρι και στην Τρίτη Κατηγορία.
Την δεκαετία του 1970, Η Σλόβαν κατάφερε να επιστρέψει στην Δεύτερη Κατηγορία. Φυσικά μετά ανέβηκε και πάλι στην κορυφαία κατηγορία, αλλά δεν κατάφερε να κάνει κάτι ώστε να κρατηθεί στην κατηγορία και έτσι υποβιβάστηκε.
Αναγνώστης Ζαφειρόπουλος

Ο Άναγνώστης Ζαφειρόπουλος ήταν αγωνιστής και πολιτικός του αγώνα του 1821.

Βιογραφικά στοιχεία

Η καταγωγή του ήταν από το Ζυγοβίστιο της επαρχίας Καρύταινας. Αρχικά υπηρέτησε στο γραφείο του Θεόδωρου Κολοκοτρώνη μέχρι την άλωση της Τριπολιτσάς. Έπειτα έγινε μέλος της Πελοποννησιακής Γερουσίας. Κατά την επάνοδο του Κολοκοτρώνη από την πολιορκία των Πατρών, ο Ζαφειρόπουλος έφυγε και κρύφτηκε.
Νεοπτόλεμος Γ΄ της Ηπείρου

Βιογραφικά στοιχεία

Όταν ο πατέρας του Νεοπτόλεμου, Αλέξανδρος, σκοτώθηκε κατά τη διάρκεια μιας εκστρατείας στην Ιταλία το 331 π.Χ., κατά πάσα πιθανότητα ο ίδιος ήταν απλά βρέφος. Έτσι στο θρόνο ανέβηκε ο εξάδερφός του, Αιακίδης, και μετά το θάνατο του τελευταίου ο Αλκέτας Β'. Όταν ο Αλκέτας δολοφονήθηκε από τους υπηκόους του, οι Ιλλυριοί βοήθησαν το γιο του Αιακίδη, τον ανήλικο ακόμη Πύρρο να ανέβει στο θρόνο της Ηπείρου. 
Όταν ο νεαρός βασιλιάς έγινε δεκαεπτά χρονών, πραγματοποίησε ένα ταξίδι στην Ιλλυρία για χάρη ενός φίλου που παντρευόταν. Κατά τη διάρκεια της απουσίας του οι Μολοσσοί συνωμότησαν, απέλασαν τους συμμάχους του, καταχράστηκαν την περιουσία του και ανακήρυξαν βασιλιά τον Νεοπτόλεμο το 302 π.Χ.  Ο τελευταίος είχε κυβερνήσει έξι χρόνια, όταν άνοιξε ο δρόμος για την επάνοδο του Πύρρου με τη βοήθεια του Πτολεμαίου, βασιλιά της Αιγύπτου. Μεγάλο μέρος του λαού πήρε το μέρος του καθώς η διακυβέρνηση του Νεοπτόλεμου υπήρξε τυραννική.
Τελικά οι δύο άνδρες επιφανειακά συμφώνησαν να συγκυβερνήσουν ώστε να μην οδηγηθεί η χώρα σε εμφύλιο πόλεμο. Κρυφά όμως, ο καθένας υπονόμευε την εξουσία του άλλου, με τη συνδρομή και των καλοθελητών που υποστήριξαν τη μία ή την άλλη πλευρά. Η τελευταία πράξη της διαμάχης τους παίχτηκε κατά τη διάρκεια κάποιων εορτασμών όπου παραβρέθηκαν και οι δύο με την ακολουθία τους. Εκεί ο Νεοπτόλεμος άδραξε την ευκαιρία να συνωμοτήσει κατά της ζωής του Πύρρου. Ωστόσο τα σχέδιά του προδόθηκαν στον αντίπαλό του, αφ' ενός από έναν υπηρέτη ο οποίος θα εκτελούσε υποτίθεται το σχέδιο, αφ' ετέρου από μία γυναίκα, τη Φαιναρέτη. Η τελευταία κρυφάκουσε το Νεοπτόλεμο να καυχιέται για το σχέδιό του στο σπίτι της αδελφής του, Καδμείας. Κρυφά λοιπόν, αποκάλυψε τη συνωμοσία στη σύζυγο του Πύρρου, την Αντιγόνη, η οποία μετέφερε τα πάντα στον άνδρα της. Κάποιες ημέρες μετά, ο Πύρρος προσκάλεσε το Νεοπτόλεμο σε δείπνο όπου και τελικά του αφαίρεσε πρώτος τη ζωή.
Κανγκ

Μεταφορές

Το αεροδρόμιο της Κανγκ είναι το Αεροδρόμοιο Κανγκ.
Γκόριτσα (Γκρούντε)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Γεράσιμος Κομποθέκρας

Ο Γεράσιμος Κομποθέκρας ήταν Έλληνας αγωνιστής του 1821 και πολιτικός.
Καταγόταν από το χωριό Κομποθέκρα, σήμερα Δάφνη της Ηλείας, που τότε ανήκε στην Επαρχία Πατρών. Ήταν πληρεξούσιος Πατρών στην Β΄εθνοσυνέλευση του Άστρους το 1823.
Έισι Λο

Καριέρα

Ο Έισι Λο εισήχθη στα 18 του χρόνια στο πανεπιστήμιο Τέξας A&M, από το οποίο και αποφοίτησε το 2007, έχοντας πραγματοποιήσει πολλές συμμετοχές στο κολεγιακό πρωτάθλημα. Το καλοκαίρι του 2007 πήρε μεταγραφή στους Ατλάντα Χοκς, από τους οποίους ξεκίνησε τη σταδιοδρομία του στο NBA. Στους Ατλάντα Χοκς παρέμεινε μέχρι το καλοκαίρι του 2009.
Στις 25 Ιουνίου του 2009, ο Έισι Λο μεταγράφηκε στους Γκόλντεν Στέιτ Ουόριορς, ομάδα επίσης του NBA, στους οποίους παρέμεινε ωστόσο για λίγους μόνο μήνες.
Το Νοέμβριο του 2009, ο Λο μεταπήδησε στους Σάρλοτ Μπόμπκατς, στους οποίους επίσης δεν παρέμεινε για αρκετό καιρό, μιας και στις 18 Φεβρουαρίου του 2010 πήρε μεταγραφή στους Σικάγο Μπουλς, στους οποίους παρέμεινε μέχρι το τέλος της σεζόν 2009-10.
Το καλοκαίρι του 2010, και συγκεκριμένα στις 5 Αυγούστου, ο Έισι Λο υπέγραψε συμβόλαιο μονοετούς διαρκείας με τους Μέμφις Γκρίζλις, ωστόσο μόλις λίγους μήνες αργότερα ο Λο έμεινε ελεύθερος από την ομάδα των Γκρίζλις και επέστρεψε στις 9 Δεκεμβρίου του 2010 στους Γκόλντεν Στέιτ Ουόριορς.
Μετά το τέλος της περιόδου 2010-11, ο Έισι Λο αποφάσισε να αφήσει για πρώτη φορά στην καριέρα του την Αμερική και να μεταπηδήσει στην Ευρώπη. Η πρώτη Ευρωπαϊκή ομάδα στην οποία αγωνίστηκε ήταν η Σερβική ΚΚ Παρτιζάν Βελιγραδίου, στην οποία παρέμεινε για έξι μήνες.
Τον Ιανουάριο του 2012, ο Έισι Λο υπέγραψε εξάμηνο συμβόλαιο με τον Ολυμπιακό Πειραιώς. Η σεζόν 2011-12 τελείωσε ιδανικά για τον Ολυμπιακό Πειραιώς αλλά και τον Εισι Λο καθώς κατάφερε να κατακτήσει με τους ερυθρόλευκους το Πρωτάθλημα Ελλάδας αλλά και την Ευρωλίγκα. Το καλοκαίρι του 2012 ο Έισι Λο υπέγραψε με τους ερυθρόλευκους νέο συμβόλαιο διετούς διαρκείας. Την σεζόν 2012-13 ο Ολυμπιακός δεν κατάφερε να κατακτήσει κάποιο εγχώριο τίτλο ωστόσο κατάφερε να κατακτήσει για δεύτερη συνεχόμενη φορά την Ευρωλίγκα, με τον Έισι Λο να αναδεικνύεται καλύτερος παίκτης του τελικού με αντίπαλο τη Ρεάλ Μαδρίτης.
Ο Έισι Λο κατέκτησε επίσης με τον Ολυμπιακό και το Διηπειρωτικό Κύπελλο Καλαθοσφαίρισης του 2013, μετά από τους δύο νικηφόρους αγώνες των ερυθρόλευκων με αντίπαλο την Πινιέιρος Σκάι.
Το 2014, έπειτα από συνεχή προβλήματα τραυματισμών, ο Έισι Λο αποτέλεσε παρελθόν από την ομάδα του Πειραιά. Αποσύρθηκε από την ενεργό δράση στην ηλικία των 31 ετών.

Εκτός παρκέ

Το 2018 προστέθηκε στο τμήμα σκάουτινγκ των Σακραμέντο Κινγκς.
Γεωμετρικό σχήμα

Το σχήμα στην ευκλείδεια γεωμετρία

Δύο σχήματα στην ευκλείδεια γεωμετρία θεωρούνται ίσα όταν μπορούν να μετατοπιστούν με τη χρήση κανόνα και διαβήτη. Τα στοιχεία ενός δοσμένου ευθύγραμμου σχήματος Σ είναι τα σχήματα που ορίζουν το Σ και ακόμη εκείνα που ορίζονται με βάση το Σ· τα πρώτα χαρακτηρίζονται κύρια και τα δεύτερα δευτερεύοντα στοιχεία του Σ.
Αρχικά σχήματα στην ευκλείδεια γεωμετρία είναι το σημείο, η ευθεία και το επίπεδο, ενώ σχήματα που παίζουν κεντρικό ρόλο σε αυτήν είναι μεταξύ άλλων το τρίγωνο και ο κύκλος.
Iron Man 2 (soundtrack)

Το Iron Man 2 αποτελεί το soundtrack της ομώνυμης ταινίας, το οποίο κυκλοφόρησε στις 19 Απριλίου 2010, και αποτελείται αποκλειστικά από τραγούδια του Αυστραλιανού Hard Rock συγκροτήματος AC/DC. Το Iron Man 2: Original Motion Picture Score αποτελεί ένα ξεχωριστό άλμπουμ με τη μουσική επένδυση της ταινίας, την οποία συνέθεσε ο Τζον Ντέμπνεϊ, και κυκλοφόρησε στις 20 Ιουλίου 2010. Το κομμάτι «Make Way for Tomorrow Today», το οποίο χρησιμοποιήθηκε για την Stark Expo, το συνέθεσε ο Ρίτσαρντ Σέρμαν ως φόρο τιμής στο επίσης δικό του κομμάτι, «There's a Great Big Beautiful Tomorrow».

Βίντεο κλιπ

Στις 26 Ιανουαρίου 2010, κυκλοφόρησε το βίντεο κλιπ του τραγουδιού Shoot to Thrill με αποκλειστικό υλικό από την ταινία. Το υλικό από τις συναυλίες του συγκροτήματος που χρησιμοποιήθηκαν σε αυτό προέρχονται από την εμφάνισή τους στο Μπουένος Άιρες το 2009, υλικό το οποίο χρησιμοποιήθηκε και αργότερα στην συναυλιακή ταινία Live at River Plate. Μετά την κυκλοφορία του άλμπουμ, κυκλοφόρησε ακόμα ένα βίντεο κλιπ με υλικό από τη συναυλία στο Μπουένος Άιρες και την ταινία, αυτή τη φορά όμως με την ερμηνεία του τραγουδιού Highway to Hell.
Γιάννης Βρούτσης

Βιογραφικά στοιχεία

Ο Γιάννης Βρούτσης, γεννήθηκε στην Αθήνα, την 1 Ιουνίου 1963, ενώ η καταγωγή του είναι από την Νάξο και την Αμοργό. Σπούδασε στο Οικονομικό Τμήμα της Σχολής Νομικών, Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών, όπου εισήχθη με υποτροφία. Ακόμα, είναι κάτοχος μεταπτυχιακού τίτλου από το Πάντειο Πανεπιστήμιο. Έχει εργαστεί ως οικονομολόγος στο Υπουργείο Οικονομικών για πολλά χρόνια.

Πορεία στην πολιτική

Άρχισε να συμμετέχει στην πολιτική ως μέλος της Νεολαίας της ΝΔ. Διετέλεσε δύο φορές μέλος της Εκτελεστικής Επιτροπής της ΟΝΝΕΔ ως Γραμματέας της ΜΑΚΙ και ως υπεύθυνος οργανώσεων Λεκανοπεδίου. 
Είχε ενεργή και πολύχρονη συμμετοχή στην τοπική αυτοδιοίκηση. Διετέλεσε δημοτικός σύμβουλος Βύρωνα το 1990, ενώ εκλεγόταν νομαρχιακός σύμβουλος Αθηνών από το 1994 έως το 2007, το 1999 εξελέγη πρόεδρος του Νομαρχιακού Συμβουλίου Αθηνών - Πειραιώς, ενώ το 2007 αντιπρόεδρος του Νομαρχιακού Συμβουλίου Αθηνών. Εξελέγη για πρώτη φορά βουλευτής Κυκλάδων το 2007, ενώ επανεξελέγη το 2009, το 2012 και το 2015.

Πρώτη θητεία ως Υπουργός Εργασίας

Διατέλεσε Υπεύθυνος Πολιτικής Ευθύνης Εργασίας της ΝΔ από το 2009 έως το 2011, οπότε και ανέλαβε Αναπληρωτής Υπεύθυνος Πολιτικής Ευθύνης Οικονομίας της ΝΔ υπό τον Αντώνη Σαμαρά. Στις 21 Ιουνίου 2012 ανέλαβε την θέση του Υπουργού Εργασίας, Κοινωνικής Ασφάλισης και Πρόνοιας στην κυβέρνηση του Αντώνη Σαμαρά (συνεργασία ΝΔ, ΠΑΣΟΚ, ΔΗΜΑΡ).

Στην αντιπολίτευση

Μετά τις εθνικές εκλογές του 2015, στις 5 Φεβρουαρίου 2015, με απόφαση του προέδρου του κόμματος, ορίζεται μαζί με τον Κυριάκο Μητσοτάκη και τον Άδωνι Γεωργιάδη κοινοβουλευτικός εκπρόσωπος του κόμματος. Στις 13 Ιανουαρίου 2016, με απόφαση του νέου προέδρου Κυριάκου Μητσοτάκη, επανατοποθετείται κοινοβουλευτικός εκπρόσωπος της Κοινοβουλευτικής Ομάδας του κόμματος μαζί με τον Νίκο Δένδια και τη Νίκη Κεραμέως.

Δεύτερη θητεία ως Υπουργός Εργασίας

Μετά τις εθνικές εκλογές του 2019 και τον σχηματισμό κυβέρνησης από τον Κυριάκο Μητσοτάκη, ο Γιάννης Βρούτσης τοποθετήθηκε υπουργός Εργασίας και Κοινωνικών Υποθέσεων. Πρώτη ενέργεια του ως υπουργός ήταν η αφαίρεση του ΑΜΚΑ από αλλοδαπούς, μια ενέργεια που κατακρίθηκε από την αντιπολίτευση στοχευμένη για να αποκλείσει τους πρόσφυγες από την πρόσβαση σε διάφορες κρατικές υπηρεσίες όπως για παράδειγμα η υγεία. O Βρούτσης απάντησε πως η χώρα δεν είναι ξέφραγο αμπέλι.
Οικογένεια Κανάρη

Το επώνυμο Κανάρης αναφέρεται σε σπουδαία οικογένεια ναυτικών και πολιτικών από τα Ψαρά. Το αρχικό επώνυμο ήταν Κανάριος. Το σπουδαιότερο μέλος της οικογένειας ήταν ο ναύαρχος και πρωθυπουργός Κωνσταντίνος Κανάρης. Μέλη αυτής ήταν:
Μαργαρίτα, μαρκησία του Ναμύρ

Μαρκησία του Ναμύρ

Η Μαργαρίτα έγινε μαρκησία του Ναμύρ με τον πρόωρο θάνατο του τρίτου αδελφού της Ερρίκου Β΄ του Ναμύρ (1229) που είχε διαδεχτεί τον μεγαλύτερο αδελφό τους Φίλιππο Β΄ (1226). Ο παππούς τους από μητέρα Βαλδουίνος Ε΄ του Αινώ είχε δεχτεί την Κομητεία του Ναμύρ από τον θείο του Ερρίκο Δ΄ του Λουξεμβούργου. Η Μαργαρίτα και ο δεύτερος σύζυγος της Ερρίκος του Βιαντέν ή Ερρίκος Γ' του Ναμύρ κυβέρνησαν το Ναμύρ 8 χρόνια μέχρι που η Μαργαρίτα υποχρεώθηκε να το παραδώσει στον μικρότερο αδελφό της Βαλδουίνο Β΄ της Κωνσταντινούπολης (1237), εξακολουθούσαν να κυβερνούν το Βιαντέν.   Ο Ερρίκος Ε΄, κόμης του Λουξεμβούργου εγγονός από μητέρα του Ερρίκου Δ΄ επιτέθηκε στο Ναμύρ, το κατέλαβε και το κυβέρνησε την περίοδο (1256 - 1264) ως Ερρίκος Δ΄. Ο Βαλδουίνος Β΄ πούλησε το Ναμύρ στον ξάδελφο του Γκυ, κόμη της Φλάνδρας γιο της Μαργαρίτα Β΄ της Φλάνδρας που επιτέθηκε με στρατό και έγινε ο ίδιος μαρκήσιος του Ναμύρ αφού έδιωξε τον Ερρίκο Δ΄ (1268).
Η Μαργαρίτα μετά τον θάνατο του δευτέρου συζύγου της Ερρίκου (1252) έγινε μοναχή στο Μάριενθαλ κοντά στο Λουξεμβούργο, πέθανε και τάφηκε εκεί (17 Ιουλίου 1270).
Κάμπια (Σιέρρα Λεόνε)

Γεωγραφία

Η Κάμπια βρίσκεται βορειοδυτικά της χώρας και της Βόρειας περ.. Συνορεύει στα νότια με το Πορτ Λόκο, στα ανατολικά με το Μπομπάλι, στα βόρεια με τη Γουινέα και στα δυτικά βρέχεται από τον Ατλαντικό.
638 Μοίρα

Φυσικά χαρακτηριστικά

Η μέση διάμετρος της Μοίρας εκτιμάται σε 65,44 ± 1,4 χιλιόμετρα. O φασματικός τύπος της είναι Ch, ενώ το άλβεδό της είναι 0,0496. Η Μοίρα περιστρέφεται γύρω από τον εαυτό της μία φορά κάθε 9 ώρες και 52,5 λεπτά.